《陆丈画山水歌》
清代·姚培谦

丈人昂藏江海客，掉首侯门人不识。万里行縢二十年，湖山特地开颜色。

兴来跌宕若有神，素笺丈二为我擘。叠嶂晴开万古云，悬流直下三千尺。

若有人兮台荡间，欲往从之动心魄。自言攻此颇苦辛，画手悠悠焉足论。

世间万境贵亲历，蛟宫虎窟常逡巡。忆昔伏策匡庐云，裹粮十日随麚麇。

时凌天风攀绝证，返顾不殊猿猱形。雁门关外霜飞后，马毛如猬骡如豆。

瓯脱行行不计程，山川辽落空搔首。从此经营入杳茫，挥毫落纸无不有。

直把乾坤粉本看，北苑南宫祇我友。绝技从来知者希，鬼神亦忌通灵手。

再经婚娶总无家，三走京华犹未偶。君不见昔人好龙偏好画，今人好画犹好龙。

百金争买赝拓卷，牙签玉轴徒玲珑。王宰石，韦偃松，从来能事羞雷同。

我知丈人非画工，呜呼丈人岂画工。

作者简介：（1693—1766）江苏华亭人，字平山。诸生。雍正间被荐，不赴。好交游，喜刻巾箱小本。纂有《类腋》、《春秋左传杜注辑》、《唐宋八家诗钞》等。著有《古文斫》、《楚辞节注》、《李义山诗集笺注》、《松桂读书堂集》等。